NAKON što je Stipe Miočić nokautirao Daniela Cormiera za svoj četvrti pojas UFC-a, jedno od gorućih pitanja na borilačkoj sceni bilo je zašto američki Hrvat nije primio čestitku Mirka Filipovića.

Rasprave na društvenim mrežama otišle su toliko daleko, da je Mirko jednom dušo0brižniku u komentaru odgovorio kako budalu ne treba tražiti jer se uvijek javi sama.

Jutros smo razgovarali s Mirkom koji nam je uz limunadu i širok osmijeh, otkrio sve o svom odnosu sa Stipom.

Mirko, svi se pitaju gdje je zapela tvoja čestitka, pa smo to odlučili provjeriti iz prve ruke.

Stipe je iznad svega sjajan lik, cijenim i poštujem ogroman rezultat koji je napravio kao i njegovu titulu najboljeg teškaša u povijesti UFC-a. Svi mu trebamo skinuti kapu i čestitati na tome. Ja sam mu osobno čestitao nakon pobjede, kao što sam mu poslao poruku prije borbe. Čestitao sam mu nakon svake njegove pobjede. U čemu je problem? U tome što to nisam stavio na Facebook?

To je uostalom privatna stvar, nisam dužan nikome polagati račune. Vidim da me pojedinci prozivaju jer nisam čestitao Stipi, ali takvi likovi su dio statistike, ljudi koji nemaju pametnijeg posla i kojima je očito predobro u životu kad razmišljaju o tome što ja pišem po Facebooku. Ipak me čudi reakcija medija koji u tome vide priču, spuštaju se ispod svakog nivoa te se bave nagađanjima. Nevjerojatno je kakve mi poruke šalju i s kakvim pitanjima se susrećem.

Kakav je tvoj odnos sa Stipom?

Proveli smo zajedno dva nezaboravna tjedna u brutalnim sparinzima i jedan drugog smo doslovce do krvi prebijali. Takve stvari povežu borce zauvijek, na jedan poseban način. Na osobnom nivou on je predobar čovjek, međutim prije tri godine mi smo izgubili kontakt. Je li to zbog one - daleko od očiju, daleko od srca ili su tome kumovali neki ljubomorni ljudi koji mu pune glavu, zaista ne znam. Nikada u životu nisam ni rekao ni pomislio nešto loše o Stipi.

Na koga konkretno misliš, zašto bi mu netko punio glavu?

Ne znam je li to istina, tako sam čuo, ali mislim da bi se Stipe trebao izdignuti iznad toga, ako se već našao u situaciji da mu podmeću razne laži. Nikada ne bih rekao nešto protiv lika koji se bavi takvim poslom i koji je sjajan tip. Volio bih da dođe Hrvatsku i da se opet vidimo. Želim da sjednemo i ispričamo se. Ako ima nekih nedoumica, da ih u miru riješimo. Uopće nije bitno što se okolo priča, to su marginalne stvari. Siguran sam da i Stipe tako razmišlja i da ćemo uskoro imati priliku razgovarati u četiri oka.

Jesu li priče o lošem odnosu između vas krenule nakon što ste sparirali zajedno? Stipe je navodno završio i u bolnici?

Proveli smo se dobro i žestoko trenirali. Ako postoji neko nezadovoljstvo, ja s tim nisam upoznat. Svašta sam čuo, ali ne želim gluposti širiti dalje. Nikada nisam ništa loše napravio Stipi Miočiću. Ne vidim razlog za nikakve priče, između nas nikad nije bilo nezdravih emocija.

Tekst se nastavlja ispod oglasa

Zašto si tako burno reagirao na Facebooku nakon što su krenuli komentari o međusobnim čestitanjima i odnosu tebe i Stipe?

Nisam reagirao burno nego normalno. Nakon što su me i kroz medije počeli prozivati jer Stipi nisam čestitao na društvenim mrežama, reagirao sam jer nisam mogao vjerovati da je to moguće. Zar u našoj zemlji teku med i mlijeko kad se novinari bave takvim stvarima? Da sam flegma od čovjeka, kojeg ništa ne dira, radio bih u knjižnici ili bih se bavio uzgojem eko povrća u Slavoniji. Jednostavno ne trpim da potkapacitirani ljudi guraju nos gdje mu nije mjesto. Zašto je nekoga briga jesam li čestitao Stipi preko Facebooka? Jesu li novinari zvali svakog borca kojeg poznaju i pitali ga je li čestitao Stipi? Ne volim kada me netko proziva bez argumenata. Zašto sam dužan javno slati čestitke? Jesu li novinari i dušobrižnici pitali Stipu kome on čestita, je li čestitao meni?

I je li ti čestitao?

Nakon pobjede protiv King Moa na Rizinovom turniru poslao mi je čestitku. Dva dana nakon toga, kada sam osvojio turnir, nije bilo poruke. Moram priznati da me to jako začudilo. Ali eto, Stipu tada nitko nije pitao zašto nije čestitao Mirku. Bitno da se meni javljaju svakakve budale i pozivaju me na red. Uglavnom, ja i Stipe se više nismo čuli, sve do situacije kada sam dobio moždani udar. Tada mi je poželio brz oporavak, što je bilo jako jako lijepo od njega. Razveselila me ta gesta.

Što je odgovorio kada si mu poslao čestitku za pobjedu protiv Cormiera?

Nije mi odgovorio. Ne uzimam mu to za zlo, vjerojatno je primio bezbroj poruka pa možda moju nije ni vidio.

Stipin otac prije tvoje borbe s King Moom na Facebooku je otvoren navijao za tvog protivnika Amerikanca. Tada su ga mnogi fanovi napali na Facebooku, a on je odgovorio da ga to ne zanima. Jesu li tada možda popucali neki odnosi?

Ljudi imaju pravo na svoje mišljenje. Žao mi je ako je došlo do nekog kratkog spoja. Stipe mi je čestitao nakon pobjede protiv King Moa, i preko poruke, i javno na svom Facebooku. Od tada se više nismo čuli, sve do moždanog udara koji sam doživio. I to je bila zadnja poruka koju smo razmijenili. Ponavljam, jako me razveselio tom gestom.

Je li Stipi čestitao kao najboljem teškašu u povijesti UFC-a? Kako uopće gledaš na takve titule, s obzirom na to da dolaziš iz ere u kojoj su borci završavali mečeve na raznovrsne načine i kada je situacija na MMA sceni bila drugačija? Ti si osobno završavao borbe s ukupno 15 zahvata ili udaraca: armbar, lijevi kroše, lijevi direkt, giljotina, ground and pound, middle-kick, lakat, high-kick i da ne nabrajamo dalje. Tko je, Mirko, za tebe najveći teškaš?

Što god da čovjek kaže, ljepota je uvijek u oku promatrača. Tu su Josh Barnett, Wanderlei Silva... Neki navijači će reći da je najbolji Velasquez, nekima je prvi Randy Couture, nekima Fedor, a nekima Stipe koji je u najužoj konkurenciji i kandidira za najboljeg teškaša svih vremena Ja osobno ipak preferiram Fedora jer je bio raznovrsniji borac i ima najduži niz nepobjedivosti. Svatko je imao svoje vrijeme i svoj vrhunac. To su trivijalnosti s kojima se navijači vole zabavljati.